Bewaarders op soek na beseerde leeuFoto: Latest Sightings, Facebook Wildbewaarders in die Kruger-wildtuin is op soek na ŉ jong leeu wat met ŉ strik om sy nek raakgesien is. Nadav Ossendryver, woordvoerder van die groep, Latest Sightings – Kruger, het laat Sondagaand aan Maroela Media bevestig die leeu is nog nie gevind nie. ŉ Boodskap word op sosiale media versprei aan besoekers in die wildtuin om op die uitkyk te wees vir dié leeu. Indien enigiemand die leeu gewaar, word hulle versoek om die presiese ligging en GPS-koördinate aan te teken en dit dadelik aan die wildtuin bekend te maak. Die leeu is Saterdagmiddag net voor die hek sou sluit, op die H4-2 in die rigting van die Krokodilbrug, ongeveer 2 km van Laer Sabie, gesien. Hy was op pad weg van die rivier. Indien jy die leeu gewaar kan jy dit ook op Latest Sightings – Kruger se Facebook-blad aanmeld of stuur ‘n WhatsApp aan 079 504 7410.